Χρήστος Πάρλας

Ο **Χρήστος Πάρλας** (28 Σεπτεμβρίου 1936 – 3 Απριλίου 2012) ήταν Έλληνας ηθοποιός. Υπήρξε πρωταγωνιστής του θεάτρου, του κινηματογράφου και της τηλεόρασης. Στο θέατρο εργάστηκε ανελλιπώς, για πενήντα χρόνια, ερμηνεύοντας πρωταγωνιστικούς και δευτεραγωνιστικούς ρόλους κλασικού και νεότερου ελληνικού και ξένου δραματολογίου, ενώ συμμετείχε σε αρκετές παραστάσεις αρχαίου δράματος.

## Βιογραφία
Γεννήθηκε και μεγάλωσε στην Αλεξάνδρεια της Αιγύπτου. Τελείωσε το Γυμνάσιο της Πατριαρχικής Σχολής του Φωτίου Α'. Σπούδασε στη Δραματική Σχολή Θεάτρου του Κωστή Μιχαηλίδη από την οποία αποφοίτησε το 1957, αλλά και Σχολή Χορού του Κώστα Νίκολς. Το 1960 έγινε μέλος του Σ.Ε.Η. Τα πρώτα του θεατρικά βήματα τα έκανε όντας ακόμα σπουδαστής στη δραματική σχολή, ενώ η πρώτη του επαγγελματική εμφάνιση στο θέατρο έγινε το 1958 στο Εθνικό Θέατρο, στην παράσταση *Τέσσα*. Από το 1959 έως και το 1968 εργάστηκε στο ελεύθερο θέατρο ως ηθοποιός και θιασάρχης. Την σεζόν 1965/66 υπήρξε συνθιασάρχης με τους Ανδρέα Φιλιππίδη, Νανά Σκιαδά και Λίλη Παπαγιάννη στο Θέατρο Θυμέλη, στη Θεσσαλονίκη. Συνέχισε την θεατρική του καριέρα στο Κρατικό Θέατρο Βορείου Ελλάδος (1969–1974), ενώ στο Εθνικό Θέατρο επέστρεψε κατά τις περιόδους 1975–1982, 1992–1997 και 2000–2006. Τέλος, στο ελεύθερο θέατρο εργάστηκε και κατά τις περιόδους 1982–1992 και 1998–2000, ενώ εκτός από ηθοποιός περιστασιακά, ανέπτυξε και τις ιδιότητες του σκηνοθέτη και του μεταφραστή. Στο σύνολο της καριέρας του συνεργάστηκε με πολλούς και σημαντικούς Έλληνες σκηνοθέτες (Αλέξης Σολομός, Πέλος Κατσέλης, Σπύρος Ευαγγελάτος, Αλέξης Μινωτής, Λεωνίδας Τριβιζάς κ.ά).

Στον κινηματογράφο εμφανίστηκε πρώτη φορά το 1962 στις ταινίες *Δέκα μέρες στο Παρίσι* και *Ο γαμπρός μου ο δικηγόρος*. Η συμμετοχή του σε κινηματογραφικές ταινίες υπήρξε μακροχρόνια, παίζοντας άλλοτε μεγάλους και άλλοτε μικρότερους ρόλους, σε κωμωδίες και δράματα. Για την ερμηνεία του στην ταινία *11.43, αντίο* κέρδισε στο πρώτο βραβείο ανδρικής ερμηνείας στο Φεστιβάλ του Παναμά, το 1968. Στην τηλεόραση πρωταγωνίστησε μεταξύ άλλων, στις τηλεοπτικές σειρές *[[Η κραυγή των λύκων]]* (1981), *Η εξαφάνιση του Τζων Αυλακιώτη* (1985)*, Μαρία Δημάδη *(1987)*, Αλτάνα της Πάργας *(1990)* κ.ά., *ενώ συμμετείχε σε αρκετές παραστάσεις στο πλαίσιο του* Θεάτρου της Δευτέρας. *Μία από τις τελευταίες τηλεοπτικές του εμφανίσεις υπήρξε η συμμετοχή του στην αστυνομική σειρά *Ιστορίες του Αστυνόμου Μπέκα *(2007)*. *Από το 1959 μέχρι και τα μέσα της δεκαετίας του 1980 συμμετείχε ως ηθοποιός φωνής, σε πληθώρα ραδιοφωνικών θεατρικών και λογοτεχνικών εκπομπών.*

Υπήρξε παντρεμένος με την ηθοποιό Νανά Σκιαδά  και έπειτα, με την επίσης, ηθοποιό Λία Μανουσάκη-Πάρλα. Θείος του ήταν ο τενόρος και ηθοποιός της οπερέτας Τάσος Πάρλας. Παράλληλη καλλιτεχνική ενασχόλησή του υπήρξε η δημιουργία εικαστικών έργων με [[Υαλογραφία|βιτρό]]. Πέθανε από πνευμονική ανεπάρκεια στις 3 Απριλίου 2012, σε ηλικία 76 χρονών.

== Φιλμογραφία ==


== Παραστασιογραφία ==



<small>Όλες οι πληροφορίες προέρχονται από το έντυπο πρόγραμμα της κάθε παράστασης ή/και από σχετικά δελτία τύπου.</small>

== Παραπομπές ==
<references />

== Βιβλιογραφία ==
* Βαλούκος, Στάθης. *Ιστορία της ελληνικής τηλεόρασης*. Αθήνα: Αιγόκερως, 2008.
* Βαλούκος, Στάθης. *Φιλμογραφία του ελληνικού κινηματογράφου : 1914–2007*. Αθήνα: Αιγόκερως, 2001.
* [[Εθνικό Θέατρο Ελλάδας|Εθνικό Θέατρο]]. *Ερρίκου Ίψεν "Βρυκόλακες"* [θεατρικό πρόγραμμα]. Αθήνα: Εθνικό Θέατρο, 1996.
* [[Θόδωρος Έξαρχος|Έξαρχος, Θόδωρος]]. *Έλληνες ηθοποιοί. "Η γενιά μας": έτος γέννησης από 1926 μέχρι 1940, τόμος Γ2 (Μ–Ω)*. Αθήνα – Γιάννινα: Δωδώνη, 2000.
* Ζουμπουλάκης, Γιάννης. «[https://www.tovima.gr/2012/04/03/culture/pethane-o-ithopoios-xristos-parlas/ Πέθανε ο ηθοποιός Χρήστος Πάρλας]», *Το Βήμα'' [Αθήνα], 03 Απριλίου 2012 [ηλεκτρονική έκδοση].
## Εξωτερικοί σύνδεσμοι
* 
* Εθνικό Θέατρο Ελλάδας – Ψηφιοποιημένο Αρχείο.
* Κρατικό Θέατρο Βορείου Ελλάδος – Ψηφιακή Βιβλιοθήκη.

Κατηγορία:Λήμματα που χρειάζονται παραπομπές
Κατηγορία:Λήμματα που χρειάζονται παραπομπές από 04/2012
Κατηγορία:Έλληνες της Αιγύπτου
Κατηγορία:Έλληνες  ηθοποιοί κινηματογράφου
Κατηγορία:Έλληνες  ηθοποιοί θεάτρου
Κατηγορία:Έλληνες  ηθοποιοί τηλεόρασης
Κατηγορία:Έλληνες ηθοποιοί φωνής